Nadal wil oefen, dalk klaar met seisoen | Netwerk24
Nadal wil oefen, dalk klaar met seisoen
13 Oktober 2016 11:07
Rafael Nadal spreek die media toe na sy nederlaag teen Viktor Troicki. Foto: Getty Images
Rafael Nadal oorweeg om sy seisoen vroeg te eindig en te fokus op die oefenbaan in 'n poging om sy spelpeil voor volgende jaar te herwin.
Die Spanjaard (30), 'n wenner van 14 Grand Slam-titels, het baie bekommerd gelyk ná sy nederlaag met 6-3, 7-6 (7/3) teen Viktor Troicki in sy eerste wedstryd by die Shanghai-meesterstoernooi.
Nadal kon sedert hy sy tweede titel van die jaar in Barcelona in April verower het, nie weer 'n eindstryd haal nie.
"Ek weet nie wat in die volgende paar weke gaan gebeur nie. Dit is iets waaroor ek moet besin," het Nadal, vyfde op die wêreldranglys, Woensdag gesê.
"Soms is dit nie die oplossing om aan te hou meeding nie. Soms is die oplossing om te stop en net te oefen."
Nadal se nederlaag teen Troicki, die eerste van sy loopbaan teen die Serwiër, kom slegs 'n week nadat hy in die kwarteindronde van die China Ope in skoon stelle deur Grigor Dimitrov geklop is.
Die tekens is daar dat die Koning van Klei, wat sy laaste major by die Franse Ope in 2014 kon wen, se spelpeil agteruitgaan.